Splittet om hvem som vant debatten
Nattens TV-debatt i Las Vegas var den aller første for Demokratenes presidentkandidater Hillary Clinton, Bernie Sanders, Martin O'Malley, Lincoln Chafee og Jim Webb. Det var en debatt hvor krisen i Midtøsten, Vladimir Putin, amerikansk våpenlovgivning og Clintons epost-skandale var noen av de mest sentrale temaene. – Hillary Clinton er den soleklare vinneren av debatten. Hun fremsto som en potensiell president, og hun taklet formatet bra, sier redaktør av AmerikanskPolitikk, Are Tågvold Flaten til VG. I en rekke amerikanske medier er det også Clinton som trekkes frem som debattens vinner. CNN kaller debatten Clintons store kveld. I Chicago Tribune, avisen i Clintons fødeby, er det imidlertid Sanders som trekkes frem som den sterkeste. CNN, som arrangerte debatten, hadde umiddelbar meningsmåling på Facebook blant seerne, hvor Sanders fikk en oppslutning på hele 75 prosent, mot Clinton med 18 prosent. Les også: Slik var nattens tv-debattClinton ble tidlig utfordret på at hun har skiftet standpunkt om blant annet Keystone Pipeline og ekteskap mellom likekjønnede, med spørsmål om hun er konsistent nok i sin politikk. – Gjennom hele mitt liv har jeg kjempet for de samme verdiene og prinsipper, men jeg, som de fleste andre mennesker, inkludert presidentkandidater, så absorberer jeg ny informasjon og ser hva som skjer i verden. Hun var på offensiven når det gjaldt Russland, og kalte Vladimir Putin «en bølle man må stå opp mot». Clinton og Sanders var uenige på mange områder, som våpenkontroll, nasjonal sikkerhetspolitikk og økonomi, men Clinton fikk støtte fra sin motstander i den såkalte epost-skandalen. Sanders mente at man nå må begynne å snakke om de viktige temaene, ikke om Clintons e-poster. – Jeg tror at amerikanerne er møkklei av å høre om de forbanna e-postene dine, sa han. Les også: Sanders til VG: – Mye å lære av NorgeTågvold Flaten roser også Sanders: – Bernie Sanders gjorde det også bra, og han kommer til å surfe videre fram mot de første valgene i februar. Martin O'Malley trengte et øyeblikk for å snu dynamikken i valgkampen, men det fikk han ikke. Mange venter nå i spenning om hvorvidt visepresident Joe Biden kommer til å stille som presidentkandidat eller ikke. – Når det gjelder visepresident Joe Biden, som enda ikke har bestemt seg for om han skal stille eller ikke, så demonstrerte Clinton at det skal godt gjøres for Biden å finne en åpning i denne nominasjonskampen. Hillary Clinton er klar favoritt til å vinne nominasjonen, men Bernie Sanders kommer til å følge henne hele veien, sier Tågvold Flaten.Etter debatten kom alle kandidatene, foruten Clinton inn i et tilstøtende rom for å møte pressen. – Den var bra, sier tidligere Rhode Island-guvernør Lincoln Chafee til VG og utdyper: – Mange ideer ble utvekslet og jeg skulle ønske at jeg fikk mer tid til å svare på spørsmål, men det var slik det ble. – Hva ønsket du å si? – Vel, erfaringen min, karakteren og min visjon for en fredfull verden, adressere klimaforandringer og ujevnhet i inntekt, men jeg fikk noe av det inn.På spørsmål om hvem han syntes var best av Clinton og Sanders svarer Chafee: – Vi får se hvilken vei det går, noen ganger må man fordøye det litt. Også debattleder Anderson Cooper tok seg tid til å snakke med pressen etterpå. – Det er ikke opp til meg å si hvem som vant debatten. Jeg syntes Clinton, Sanders og O'Malley alle gjorde det de ville gjøre, sier Cooper. Da en reporter spurte om kommentar til at republikanernes presidentkandidat Donald Trump, som live-tvitret under debatten, hevder at han trendet mer på Twitter enn selve debatten, svarte Cooper: – Sa han det? Det overrasker meg. Jeg har ikke sjekket Twitter, men jeg er glad han så på.
Både Hillary Clinton og Bernie Sanders hylles for innsatsen under debatten. Flest politiske eksperter mener Clinton vant, mens Sanders scorer høyest blant seerne.